1.

esittää neuvostolle seuraavat suositukset: a) koska EU:n rikosoikeudellisen alueen on perustuttava perusoikeuksien kunnioittamiseen, ryhdytään uudelleen työskentelemään perusoikeuksien turvaamiseksi ja erityisesti hyväksytään viipymättä: — kunnianhimoinen, syyttömyysolettaman periaatteeseen perustuva säädös etujen turvaamisesta rikosoikeudenkäynneissä, jonka piiriin kuuluvia etuja ovat esimerkiksi oikeus saada ilmoitus oikeuksista, oikeus oikeusapuun, oikeus maksuttomaan oikeusapuun tarvittaessa ennen oikeudenkäyntiä ja sen aikana, oikeus todisteiden esittämiseen, oikeus saada tietoa syytteiden luonteesta ja/tai syistä ja/tai epäilyn perusteista kielellä, jota epäilty/vastaaja ymmärtää, oikeus saada kaikki asiaan liittyvät asiakirjat kielellä, jota epäilty/vastaaja ymmärtää, oikeus käyttää tulkkia, oikeus kuulemiseen ja puolustautumisoikeus, sellaisten epäiltyjen/syytettyjen suojelu, jotka eivät ymmärrä tai voi seurata menettelyä, nuorten epäiltyjen/syytettyjen pidätyksen, olojen ja suojelun vähimmäisstandardit sekä yksityishenkilöiden saavutettavissa olevat tehokkaat oikeussuojakeinot, — kattavat oikeudelliset puitteet, jotka mahdollistavat rikosten uhrien mahdollisimman laajan suojelun, asianmukaiset korvaukset ja todistajansuoja mukaan luettuna, erityisesti kun on kyse järjestäytyneestä rikollisuudesta, — säädös todisteiden hyväksyttävyydestä rikosoikeudenkäynneissä, — toimet, joilla asetetaan vankila- ja pidätysoloja koskevat vähimmäisstandardit ja vankien yhteiset oikeudet EU:ssa, muun muassa oikeus viestintä- ja konsuliapuun mukaan luettuna, — toimet, joilla edistetään ja tuetaan kansalaisyhteiskunnan ja toimielinten pyrkimyksiä torjua mafiajärjestöjen toimintaa ja toimet säädöksen hyväksymiseksi kansainvälisten rikollisjärjestöjen varojen ja omaisuuden takavarikoinnista ja niiden uudelleenkäytöstä yhteiskunnallisiin tarkoituksiin; b) koska vastavuoroisen tunnustamisen periaate on rikosasioissa tehtävän oikeudellisen yhteistyön perustana oleva kulmakivi, hyväksytään viipymättä EU:n säädökset, joita vielä tarvitaan sen toteuttamiseksi, ja huolehditaan yhtenäisten normien laatimisesta rikosoikeudellisissa menettelyä koskevia oikeuksia varten ja rikosoikeudellisia menettelyjä koskevien näkökohtien vähimmäissääntöjen lähentämisestä; c) toteutetaan yhdessä jäsenvaltioiden kanssa tehokkaasti vastavuoroisen tunnustamisen periaatetta rikosoikeuden alalla ja kiinnitetään asianmukaista huomiota eurooppalaisen pidätysmääräyksen täytäntöönpanossa ja käytännön soveltamisessa ilmeneviin vaikeuksiin ja saavutuksiin ja varmistetaan, että jäsenvaltiot kunnioittavat Euroopan unionista tehdyn sopimuksen 6 artiklassa tarkoitettuja perusoikeuksia ja yleisiä oikeusperiaatteita soveltaessaan vastavuoroisen tunnustamisen periaatetta; d) kehotetaan jäsenvaltioita noudattamaan suhteellisuusperiaatetta pannessaan täytäntöön eurooppalaisesta pidätysmääräyksestä tehtyä puitepäätöstä ja kiinnittämään huomiota muihin oikeudellisiin välineisiin, kuten videoneuvottelujen avulla järjestettäviin kuulemisiin, jotka voivat soveltua tiettyihin tapauksiin, kun asianmukaisia oikeuksia noudatetaan; e) arvioidaan yhteistyössä parlamentin kanssa Euroopan unionissa rikosasioissa tehtävän oikeudellisen yhteistyön nykytilanne ja pohditaan sekä puutteita että edistystä; f) perustetaan yhdessä komission ja parlamentin kanssa asiantuntijoiden (juristien) komitea, jonka tehtävänä on valmistella tutkimus kaikkien jäsenvaltioiden rikosoikeusjärjestelmien yhteneväisyyksistä ja eroista ja antaa EU:n rikosoikeudellisen alueen kehittämiseksi ehdotuksia, joilla tasapainotetaan rikosoikeudenkäyntien tehokkuutta turvaamalla yksilön oikeudet; g) perustetaan komission ja parlamentin kanssa ja yhteistyössä asian parissa toimivien Euroopan neuvoston komiteoiden, kuten CEPEJ:n, ja olemassa olevien rikosoikeudellisten asioiden parissa toimivien eurooppalaisten verkostojen kanssa objektiivinen, tasapuolinen, avoin, kattava, monialainen ja jatkuva seuranta- ja arviointijärjestelmä, joka koskee EU:n tämän alan politiikkojen toteuttamista ja säädösten täytäntöönpanoa ja oikeudenkäytön laatua ja tehokkuutta sekä rehellisyyttä ja tasapuolisuutta, jossa otetaan huomioon myös Euroopan yhteisöjen tuomioistuimen ja Euroopan ihmisoikeustuomioistuimen oikeuskäytännön täytäntöönpano jäsenvaltioissa, jonka mallina on vertaisarviointijärjestelmä ja joka voi antaa luotettavia kertomuksia vähintään kerran vuodessa. Arviointijärjestelmän olisi erityisesti — perustettava arviointiverkosto, jossa on sekä poliittinen että tekninen taso, — yksilöitävä olemassa olevien arviointijärjestelmien tarkastelun perusteella ensisijaiset tavoitteet, soveltamisala, perusteet ja menetelmät pitäen mielessä, että arviointi ei saisi olla teoreettista vaan siinä olisi arvioitava EU:n politiikkojen vaikutuksia kentällä ja vaikutuksia käytännön oikeudenkäyttöön sekä oikeudenkäytön laatua ja tehokkuutta sekä rehellisyyttä ja tasapuolisuutta ja otettava huomioon myös Euroopan yhteisöjen tuomioistuimen ja Euroopan ihmisoikeustuomioistuimen oikeuskäytännön täytäntöönpano jäsenvaltioissa, — vältettävä päällekkäisyyksiä ja edistettävä yhteisvaikutuksia olemassa olevien arviointijärjestelmien kanssa, — käytettävä yhtenäistettyä lähestymistapaa, joka kattaa tilastotiedot ja tiedot lainsäädännöstä sekä EU:n välineiden soveltamisen paikalla tehdyn arvioinnin, — koottava vertailukelpoista tietoa ja arvioitava mahdollisuuksien mukaan jo käytettävissä olevia tietoja, — otettava parlamentti tiiviisti mukaan sekä arviointijärjestelmän poliittisen että teknisen tason toimintaan; h) arvioidaan yhdessä komission ja parlamentin kanssa oikeusalan koulutuksen nykytila Euroopan unionissa sekä sen heikkoudet ja tarpeet ja ryhdytään välittömästi, kaikkea tarpeetonta päällekkäistä työtä välttäen, toimiin, joilla edistetään aidon eurooppalaisen oikeuskulttuurin luomista perustamalla tuomareita, syyttäjiä, puolustusasianajajia ja muita oikeudenkäyttöön osallistuvia henkilöitä varten Euroopan oikeudenkäytön oppilaitos — jonka rakentaminen olisi aloitettava nykyisestä EJTN-verkostosta tavoitteena kehittyminen yhteydessä muihin virastoihin olevaksi EU:n virastoksi ja jonka olisi perustuttava vakaaseen ja asianmukaiseen rakenteeseen, jossa kansallisilla oikeudenkäyttöön liittyvää koulutusta antavilla oppilaitoksilla, oikeudenkäyttöön liittyvillä verkostoilla sekä muilla organisaatioilla, kuten Eurooppa-oikeuden akatemialla ja puolustuksen oikeuksia käsittelevillä organisaatioilla olisi merkittävä rooli ja jonka toimintaan komissio osallistuisi, — jonka olisi hallinnoitava ja kehitettävä edelleen oikeudenkäyttöviranomaisten vaihto-ohjelmia, — jonka olisi laadittava oikeudenkäyttöön liittyvän koulutuksen yhteiset opetusohjelmat, millä varmistetaan eurooppalaisen osatekijän kuuluminen opetukseen tarpeen mukaan oikeuden eri aloilla, — jonka olisi tarjottava eurooppalaisille tuomareille, syyttäjille ja puolustusasianajajille vapaaehtoista alku- ja jatkokoulutusta, — jonka olisi parannettava oikeusviranomaisten, asianajajien ja muiden asiaan liittyvien toimijoiden kielitaitoa, — jonka olisi tarjottava tällaista koulutusta myös ehdokasmaille ja muille valtioille, joiden kanssa EU on tehnyt yhteistyö- ja kumppanuussopimuksia; i) kehotetaan jäsenvaltioita panemaan täysimääräisesti ja viipymättä täytäntöön Eurojustin vahvistamisesta ja neuvoston päätöksen 2002/187/YOS (18) muuttamisesta tehdyn neuvoston päätöksen (5613/2008) ja kannustamaan kansallisia viranomaisia ottamaan Eurojustin varhaisessa vaiheessa mukaan yhteistyömenettelyihin sekä hylkäämään kansallisella tasolla havaitun haluttomuuden jakaa tietoa ja tehdä kattavaa yhteistyötä, ja ottamaan parlamentin tiiviisti mukaan komission ja Eurojustin kanssa tulevaan toimintaan, jonka tavoitteena on Eurojustin toimintaa koskevan päätöksen asianmukainen täytäntöönpano; j) laaditaan edellä mainitun päätöksen täytäntöönpanosuunnitelma, jossa otetaan erityisesti huomioon Eurojustin toimivalta seuraavilla aloilla: — toimivaltaristiriitojen ratkaisu, — valtuudet ryhtyä tutkimuksiin tai nostaa kanteita; k) ryhdytään toimiin sellaisen EU:ssa tehtyjä rikoksia koskevan kattavan kertomuksen julkaisemiseksi joka vuosi, johon kootaan erityisaloihin kuten järjestäytynyttä rikollisuutta koskevaan uhkakuva-arvioon (OCTA, Organised Crime Threat Assessment) liittyvät kertomukset, Eurojustin vuosikertomukset ja niin edelleen; l) kehotetaan jäsenvaltioita käsittelemään edelleen Tšekin tasavallan, Puolan tasavallan, Slovenian tasavallan, Slovakian tasavallan ja Ruotsin kuningaskunnan aloitetta neuvoston puitepäätökseksi rikosoikeudenkäyntejä koskevien toimivaltaristiriitojen ehkäisemisestä ja ratkaisemisesta (5208/2009) siten, että voidaan samalla turvata epäillyn tai syytetyn oikeudet saada tietoa ja osallistua prosessiin rikosasiassa toimivaltaisen elimen valintaprosessin kaikissa vaiheissa, ja kuullaan parlamenttia uudelleen neuvoston kanssa käytyjen neuvottelujen aikana saavutetun edistyksen perusteella; m) kiinnitetään asianmukaista huomiota uuden teknologian tarjoamiin etuihin yleisen turvallisuuden korkean tason varmistamisessa ja käytetään täydellisesti hyväksi Internetin tarjoamat mahdollisuudet jakaa tietoa, lujittaa äskettäin perustetun oikeusalan keskustelufoorumin roolia, kannustaa uusien oppimismenetelmien (verkko-opiskelu) kehittämistä ja koota ja jakaa tietoa sekä ajantasaistetaan ja lujitetaan nykyisiä tietokantoja, kuten tullin tietokantoja, jotka ovat olennaisen tärkeitä salakuljetuksen ja ihmiskaupan torjunnassa, mutta huolehditaan samalla perusoikeuksien noudattamisesta ja erityisesti yksityishenkilöiden yksityisyyden suojan korkeasta tasosta henkilötietojen käsittelyn yhteydessä rikosasioissa tehtävässä poliisiyhteistyössä ja oikeudellisessa yhteistyössä;